 इसदे परैंत गल्ल टालने लेई, में ताहीं-तोंआंई दियां गल्लां कीतियां।  इदरै-उदर दे हाल पुच्छे।  नवाब साब ने दौं ‘सोज’ (मरसिये) पढ़ने दी फरमाश पाई।  में सुनाई दित्ते।  बड़े खुश होए।  रात खासी बीती चुकी दी ही।  इसकरी चली गे।  अब्बा जी दे मरने दा मिगी बड़ा दुख पुज्जा।  रात-दिन औं रौंदी रेई।  अगलै रोज सबेरै मता जी कीता जे भ्राऊ गी मिली आबां।  इतफाक दी गल्ल दिक्खो जे दौं दिनें परैंत गै इक मुजरा आई गेआ।  औं उसदी तेआरी इच लगी पेई।  मुहल्ले दा नां चेतै नेईं पर मुजरे वाले थार औं गेई।  उस मकान कच्छ बड़ा पुराना इक इमली दा रुक्ख हा।  उसै हिट्ठ साएबान लगा दा हा, ते कन्ने कनातीं लगी दियां हियां।  मते सारे लोक जमा हे, पर थे सारे गै गामा-माझा मेलै दे।  कनातें दे पिच्छें ते छत्तें उपर जनानियां बेठी दियां हियां।  पैहला मुजरा रातीं नौ बजे कन्ने शुरू होआ ते बारां बजे तोड़ी चलेआ।  ए थ्हार दिक्खियै मिमी किश दोआसी-जन बझोई ते कालजा परेडा-परेडा होन लगा जे, इत्थें गै मेरा घर बी हा।  ए उऐ इमली दा रुक्ख ऐ, जिस हिट्ठ औं खेडदी होंदी ही।  जेढ़े लोक मुजरा दिक्खन आए दे हे उंदे बिचा केईं ऐसे सेही होंदे हे जे उनेंई में कुतै दिक्खे दा ऐ।  अपना शक मटाने लेई में कनातें कशा बाहर निकली।  घरें दी बनौट किश होर चाली दी होई गेदी ही, इस करी शुभा होआ जे शायद ए ओकड़ा थ्हार नेईं होए।  इस मकानै दे दे दरवाजे गी में धरोइयै दिक्खेआ।  ते पक्का जकीन होई गेओ जे इयै मेरा मकान ऐ।  जी अखदा जे मकानै दे अंदर चली जां, ते माऊ दे पैर पकड़ी लैं।  शायद ओह् मिगी गलै कन्ने लाई लैन।  पर हौसला नेहा पौंदा। 